ХьэтIохъущыкъуей дэт курыт школыр токIуэ
Егъэджэныгъэ-гъэсэныгъэ IэнатIэр егъэфIэкIуэным хуэунэтIауэ ди къэралым илъэс зыбжанэ хъуауэ щокIуэкI «Школ нэхъыфI» урысейпсо зэхьэзэхуэр. УнэтIыныгъитIу зэщхьэщыха а зэпеуэм хэтыну хуитщ УФ-м и къалэхэми къуажэхэми щылажьэ курыт школхэр.
Бахъсэн районым хыхьэ ХьэтIохъущыкъуей къуажэм дэт курыт школ №3-р иджыблагъэ хэтащ ди къэралым и къалащхьэм щекIуэкIа Урысейпсо егъэджэныгъэ форумым. АбыкIэ хъыбар къыдигъэщIащ щIыналъэм и пресс-IэнатIэм и унафэщI Чылар Аринэ. Школым и зэфIэкIхэр щигъэлъэгъуащ «Къуажэ школ нэхъыфI-2016» унэтIыныгъэм. Ди гуапэ зэрыхъущи, ХьэтIохъущыкъуей къуажэм и курыт школыр хъуащ къэралпсо зэпеуэм и лауреат.
Урысейпсо зэхуэсым и утыкум ирашащ школым и унафэщI ДыщэкI Раисэ икIи зи пашэ IуэхущIапIэр зэрытекIуам щыхьэт техъуэ медалрэ щIыхь тхылърэ къратащ. Езыми къыхуагъэфэщащ «УнафэщI IэкIуэлъакIуэ-2016» дамыгъэ лъапIэр. Раисэ зэрыжиIэмкIэ, къэпщытакIуэ гупым я пащхьэ иралъхьащ IуэхущIапIэм иужьрей илъэсищым зэфIиха лэжьыгъэр къызыхэщ дэфтэрхэр, зыIэригъэхьа ехъулIэныгъэмрэ здынэса лъагапIэхэмрэ ятеухуа тхылъхэр. ПщIэ лъагэр къыпэкIуащ егъэджакIуэ гупым зэдэууэ ягъэзащIэ лэжьыгъэ купщIафIэм.
Iуэху еплъыкIэщIэхэр, лэжьэкIэщIэ мардэхэр щытепщэ курыт школым ехъулIэныгъэ куэд иджыри зыIэригъэхьэну ди гуапэщ.
КЪАРДЭН Маритэ.
